Mercedes-Benz S-sarja

Mercedes-Benz S-sarja on Mercedeksen loistoautomalli eurooppalaisessa kokoluokituksessa. "S"-kirjain tulee saksan kielen sanasta "Sonderklasse" (). S-sarja on Mercedes-Benz -henkilöautomalliston suurikokoisin ajoneuvoluokka, jota on valmistettu vuodesta 1972 lähtien virallisesti S-sarjan nimellä W116-sarjan esittelyn myötä. S-sarjassa on perinteisesti esitelty paljon omaisuuksia ja varusteita, jotka ovat myöhemmin yleistyneet muissakin autoissa, kuten lukkiutumattomat jarrut (ABS-jarrut) ja vakionopeudensäädin, jotka tulivat S-sarjaan jo vuonna 1978.
Kaikki S-sarjan autot on valmistettu Saksan Sindelfingenissä. Mercedes valmistaa S-sarjaa myös panssaroituna Guard-versiona. Ensimmäistä malliversiota (W116) myytiin panssaroituna lähes 300 kappaletta valtiolliseen käyttöön. S-sarja onkin yleistynyt valtionhallinnon käytössä. Suomen tasavallan presidenteillä Ahtisaaresta Sauli Niinistöön asti virka-autona oli S-sarjan W140, W220 ja W221, kunnes Alexander Stubb otti virka-autoksi Audi A8L Securityn.
Edeltäjät.
Mercedes-Benz W187 (1951–1955).
Daimler-Benz esitteli vuonna 1951 kaksi täysin uutta sodanjälkeistä, 6-sylinterisellä moottorilla varustettua mallia: Mercedes-Benz 300 "Adenauerin" ja Mercedes-Benz 220:n. 300 "Adenauerin" tavoin 220 käytti uudistettua muotoilua ajovaloissa, integroiden ne etulokasuojiin aiempien erillisten valonheittimien sijaan.
Mercedes-Benz W180, W128 &amp; W105 (1954–1959).
Edellisenä vuonna julkaistuun ponttoonimalliseen W120:een perustunut, 170 mm pidennetyllä itsekantavalla korilla korilla ja edeltäjästään parannuksin periytyneen M180-moottorilla varustettu W180 oli ensimmäinen ponttoonimuotoilulla valmistettu luksusluokan Mercedes-Benz.
W180-sarjasta valmistettiin suoraruiskutuksellisella moottorilla varustettua W128-sarjaa vuosina 1958-1959.
Sen lisäksi valmistettiin välimallina W105-sarjaa, jossa W180-sarjan pidennetty moottoritila voimanlähteineen oli yhdistetty W120-sarjan lyhyempään korirakenteeseen.
Mercedes-Benz W111 &amp; W112 (1959–1968).
Vuonna 1959 esitelty siipimallinen Mercedes-Benz W111 oli maailman ensimmäinen kokoonpainuvilla törmäysvyöhykkeillä ja jäykistetyllä ohjaamolla varustettu henkilöauto. Sarja toimi pohjana ylellisemmälle, vuonna 1961 esitellylle W112-sarjalle sekä pienemmälle W110-sarjalle, osana Daimler-Benzin aikomusta standardisoida automallisto käyttämään samaa korimallia luksus- ja keskiluokan mallien kesken.
Mercedes-Benz W108/W109 (1965–1972).
Vuonna 1965 esiteltiin W111-sarjan korvannut W108, ja seuraavana vuonna esitelty W109, joka oli vastine W112-sarjan pitkän akselivälin 300 SE Lang-mallille, olivat teknisesti edeltäjiensä kaltaisia, mutta suurempi-tilavuuksisilla moottoreilla ja modernimmalla Paul Bracqin suunnittelemalla muotoilulla varustettuja. Edeltäjistään poiketen, W108- ja W109-sarjoista ei ollut 2-ovisia versioita saatavilla, minkä vuoksi W111- ja W112-sarjojen 2-oviset mallit paikkasivat tätä puutetta vuoteen 1971 asti kunnes W107-sarja julkaistiin.
S-sarja.
Mercedes-Benz W116 (1972–1980).
Ensimmäinen virallisesti S-sarjan MB, W116-mallisarja, tuli markkinoille syksyllä 1972 ja viimeiset autot valmistettiin vuonna 1980. Lopulliseksi valmistusmääräksi tuli 473 035 autoa. Vaikka se oli ulkomitoiltaan edeltäjäänsä W108:a suurempi, olivat sisätilat samankokoiset. W116 oli yksi ensimmäisistä autoista, jossa oli saatavilla ABS-jarrut, turvatyyny ja turbodieselmoottori. Mallin pidempiakselivälisen version tyyppinumero on V116. Auton pääsuunnittelija on Friedrich Geiger.
Mercedes-Benz W126 (1979–1991).
W126-mallisarja esiteltiin Frankfurtin autonäyttelyssä syksyllä 1979. Esittelyhetkellä auton muotoilu keräsi jonkun verran kritiikkiä, mutta mallista tuli kuitenkin varsin pitkäikäinen. Sitä valmistettiin vuodesta 1979 vuoteen 1991 ja kokonaistuotantomääräksi tuli yli 800 000 kappaletta. Moottorien tilavuus vaihteli 2,6 ja 5,6 litran välillä. Vuonna 1981 esiteltiin myös S-malliin perustuva Coupe-malli SEC, jonka tyyppimalli on C126. Auton suunnittelija on Bruno Sacco.
Mercedes-Benz W140 (1991–1998).
Vuodesta 1991 lähtien valmistettiin W140-sarjaa, joka jäi historiaan erittäin suurikokoisena mallina. "Tankkimainen" kori nähtiin Euroopassa hieman negatiivisenakin asiana, mutta muun muassa Aasiassa autosta tuli suosittu. Vuonna 1994 mallimerkinnät muuttuivat muiden Mercedeksien tapaan ja aikaisemmat nimet (esimerkiksi 300SEL ja 500SE) korvattiin S 300 ja S 500 -nimillä.
Mercedes-Benz W220 (1999–2005).
W220-mallin valmistus alkoi vuonna 1999. Vastaavaa Coupe-mallia (C215) myytiin nimellä CL. Aikaisemman mallin massiivisuudesta luovuttiin ja auton uusi muotoilu nähtiin alusta alkaen erittäin onnistuneeksi. Autossa esiteltiin useita uusia teknisiä innovaatioita, kuten Airmatic-ilmajousitus, ilmastoidut istuimet ja tutkaa hyväksikäyttävä vakionopeudensäädin. Vuonna 2002 esiteltiin myös nelivetomalli.
Mercedes-Benz W221 (2005–2013).
Edeltäjäänsä kaikilta mitoiltaan hieman suurempi W221-sukupolvi esiteltiin syksyllä 2005. Muotoilultaan se oli moderni ja muun muassa perässä oli nähtävissä yhdenmukaisuutta Maybach-mallien kanssa. Brabus on lisännyt auton tehoja edellisistä 517 hevosvoimasta ja 830 Nm:stä 800 hevosvoimaan ja 1420 Nm:iin. Autoon on asennettu kaksi turboa.
Mercedes-Benz W222 (2013–2020).
Mercedes-Benz W222 on Mercedes-sukupolven W221 seuraaja. Euroopassa siitä myytiin malleja S 400 Hybrid, S 350 BlueTEC, S 350 BlueTEC Hybrid ja S 500. 4Matic-nelivetomalli tuli myyntiin marraskuussa 2013. Autoa valmistettiin myös coupé-mallisena. 
Vuonna 2015 Mercedes-Benz esitteli vielä ylellisemmän Mercedes-Maybach-mallin.
Mercedes-Benz W223 (2020-).
Mercedes-Benz W223 on Mercedeksen uusin malli S-sarjasta. Euroopassa sitä myydään malleina S 350 d, S 350 d 4MATIC, S 400 d 4MATIC, S 450 4MATIC, S 500 4MATIC, S 580 4MATIC ja S 580 e.